A Balaton (Kisfaludy Atala)
Mint egy kép a túlvilágból,
Mint egy fény a menyországból,
  Mint egy szép tündérrege:
Oly titoktelt, oly ábrándos,
Olyan égi, oly bűbájos
  A Balaton kék ege.

Mint a múlt idők emléke.
Mint az alvó kisded képe,
  Mint egy szent harmónia:
Oly merengő, oly borongó,
Olyan édes, oly mosolygó
  A Balaton nyugalma.

Mint a fájó szív küzdelme,
Mint a jövő vész-sejtelme,
  Mint egy lázphantasia:
Olyan fájó, oly gyötrelmes,
Olyan kinos, oly sejtelmes
  A Balaton hulláma.

Mint az őrült őrjöngése,
Mint a haldokló nyögése,
  Mint a fájdalom jaja:
Oly panaszló, oly dühöngő,
Olyan rémes, oly öldöklő
  A Balaton vihara.
Versek